O afacere de familie. Ferma piscicolă a fiicei lui Petre Daea a primit autorizațiile de pescuit de la instituția unde soția ministrului era vicepreședinte

Piscicultorul SA, ferma deținută de fiica ministrului Petre Daea își desfășoară activitatea pe baza unor licențe eliberate în anul 2009 de Agenția Națională pentru Pescuit și Acvacultură, unde vicepreședinte era la vremea respectivă actuala soție a ministrului Agriculturii, rezultă dintr-o serie de documente consultate de G4Media.ro. Camelia Luchian, actuala soție a ministrului, a lucrat între 2008 și 2009 ca director chiar la ferma fiicei ministrului, iar un an mai târziu era numită vicepreședinte la Agenția Națională pentru Pescuit și Acvacultură. Nici Luchian, nici ministrul Agriculturii nu au răspuns întrebărilor G4Media.ro până la ora publicării acestui material.

Vezi în text răspunsul ANPA

Actualul ministru de la Agricultură și-a cunoscut soția încă din 2001 la o vizită la o fermă piscicolă din Vaslui, așa cum relatează presa locală. În anul următor, 2002, viitoarea parteneră a lui Daea este numită consilier la Ministerul Agriculturii, acolo unde actualul ministrul era secretar de stat.

În acest an, Petre Daea a lansat campania împotriva cormoranilor odată cu pagubele pe care aceste păsări le-au provocat și la bălțile administrate de Piscicultorul SA din Crevedia, județul Dâmbovița.

Fiica ministrului agriculturii, Elena Larisa Popescu, este acționarul principal din anul 2006 la Piscicultorul SA din Crevedia, societate care administrează trei bălți de pește în județul Dâmbovița.

Camelia Luchian, actuala soție a ministrului de la Agricultură, a fost între 2008 și 2009, director la Piscicultorul SA din Crevedia.

După ce Camelia Luchian ajunge vicepreședinte al Agenției Naționale de Pescuit și Acvacultură, instituția ia următoarele decizii în favoarea fermei fiice lui Petre Daea.

Pe 9 iunie și pe 16 iulie 2009, aprobă licențele de acvacultură nr. 0018 și nr. 0074 pentru firma deținută de fiica lui Daea, licențe utile pentru balta de 237 de hectare de la Crevedia, județul Dâmbovița;

tot pe 15 iulie 2009, instituția condusă atunci de Camelia Luchian eliberează două licențe de acvacultură (nr. 0072 și nr. 0073 – crescătorie și pepinieră pește) pentru Piscicultorul SA pentru Amenajarea Colacu din comuna Răcari, județul Dâmbovița;

pe 26 august 2009, ANPA eliberează Licența de acvacultură nr. 0143 pentru balta din comuna Butimanu, județul Dâmbovița, cu o suprafața de 238 hectare

Speciile de crap, caras și roșioară pot fi crescute și regenerate în bălțile Piscicultorul SA, conform licențelor de acvacultură oferite de ANPA. Licențele de acvacultură expiră în această vară. Acum ANPA este condusă de Vasile Dimulescu.

Reprezentanții ANPA ne-au transmis ca nu pot comenta prea mult acțiunile fostei conduceri. „În cazul în care ar fi fost conflicte de interese ele trebuiau stabilite de Agenția de Integritate în cei zece ani de la acordarea licențelor”, a declarat pentru G4Media.ro un oficial ANPA.

UPDATE 17.00 Agenția Națională pentru Pescuit și Acvacultură a trimis G4Media.ro următoarele precizări:

”1. În anul 2009 doamna Camelia Luchian nu era căsătorită cu domnul Petre Daea;

2. În anul 2009, doamna Camelia Luchian, a exercitat, începând cu data de 6.04.2009, funcția de vicepreședinte ANPA .

În această calitate, doamna Luchian a îndeplinit strict atribuții legate de coordonarea inspecției și controlului în bazinele piscicole;

3. Doamna Camelia Luchian nu a semnat niciun document care să privească SC Piscicultorul S.A. Dâmbovița.”

Am încercat încă de săptămâna trecută să-i contactam pe Camelia Luchian si Petre Daea pentru e ne prezenta un punct de vedere în legătură cu potențialul conflict de interese, dar până la ora publicării anchetei nu am primit nici un răspuns.

Chiar dacă în anul 2009, Petre Daea nu avea o relație oficială cu Camelia Luchian, acesta fiind căsătorit până în 2011 cu prima soție, Elena Daea, cei doi actuali parteneri de viață ar fi avut o relație încă din 2001, potrivit presei din Vaslui.

Informația despre apropierea din urmă cu aproape 17 ani dintre Daea și Camelia Luchian ne-a fost confirmată și de surse de încredere din minister.

Conform propriului CV, Camelia Luchian a lucrat din 2002 foarte des fie la ferma familiei Daea, fie în cadrul Ministerului Agriculturii.

septembrie 2002 – 2003: consilier al ministrului Agriculturii, Pădurilor şi Dezvoltării Rurale, detaşată inspector general la Inspecţia Piscicolă din Bucureşti;

2004 – septembrie 2005: este promovată inspector general la Inspecţia Piscicolă din Bucureşti;

2005 – mai 2006: ajunge prima dată la Agenţia Natională pentru Pescuit şi Acvacultură, pe postul de şef Serviciu Juridic, Relaţii Interinstituţionale şi Internaționale;

iunie 2006 – 2007: devine expert parlamentar la Senatul României; Petre Daea a fost senator între 2004 și 2008;

iulie 2007 – martie 2008: iese din sistemul public și devine director la firma Pescaris SRL, societate din Neamț deținută la acel moment de Vasile Liță;

aprilie 2008: este numită director Compania Naţională de Administrare a Fondului Piscicol din Bucureşti;

mai 2008 – aprilie 2009: ocupă postul de director la fermele Piscicultorul SA, firmă deținută și la acel moment de fata lui Petre Daea;

2009 – mai 2010: este numită vicepreşedinte Agenţia Naţională pentru Pescuit şi Acvacultură din Bucureşti;

mai 2010 – august 2014: director la Direcţia Management Resurse Umane, Agenţia de Plăţi şi Intervenţie pentru Agricultură;

septembrie 2014 – aprilie 2016: trece la Ministerul Economiei, Comerţului şi Relaţiilor cu Mediul de Afaceri, pe postul de secretar economic Ambasada României la Atena;

aprilie 2016 – prezent: director Direcţia Management Resurse Umane, Agenţia de Plăţi şi Intervenţie pentru Agricultură;

Daea vs cormorani. Ministrul agriculturii a început războiul împotriva cormoranilor pe 23 ianuarie, la Bruxelles, cerând măsuri împotriva acestei specii protejate prin lege. Ce n-a spus ministrul Daea nici azi, în Parlament, nici la Bruxelles, este că fiica sa deține din 2006 o fermă piscicolă în Crevedia, județul Dâmbovița, cu 650 de hectare de luciu de apă concesionate de la Agenția Domeniilor Statului.

Conform datelor obținute de G4Media.ro cu ajutorul aplicației termene.ro, acționarul și administratorul Piscicultorul SA din Crevedia este Elena-Larisa Popescu, născută în 1972. Piscicultorul SA a primit din 2012, fonduri europene de aproape un milion de lei, iar cifra de afaceri a societății este în medie la două milioane de lei.

Fiica lui Daea a preluat afacerea cu doar 40.000 de euro de la fermierul Dimitrie Muscă.

Sursa Foto: Facebook, Camelia Luchian

EXCLUSIV Luptă pentru pescari sau pentru balta familiei? Petre Daea: Românii mănâncă azi mai puțin pește decât cormoranii/ Ministrul agriculturii a uitat să spună că fiica sa deține o fermă piscicolă cu 650 de hectare de luciu de apă